散步式回防捱轟 曼聯願低價出售卡斯米路
2024年04月14日 19:02
東網電視
更多新聞短片
卡斯米路(右)今季水準走下坡。(Getty Images)
曼聯上場英超作客僅逼和般尼茅夫2比2,中場卡斯米路回防太慢,導致球隊失第2球,遭到輿論批評,英格蘭名宿列納更加嘲諷呢位32歲巴西國腳比賽節奏,似踢緊慈善賽,盛傳曼聯願意今夏以3,000萬鎊(約2.9億港元)出售卡斯米路。
卡斯米路今季水準走下坡,表現每況愈下,早前對利物浦,佢有16次失去控球權,只有67%傳球成功率,今仗演出仍然冇起色,包括回防太慢,導致隊友甘華拉孤立無援,被對手祖斯甸古華特射入。
列納直指卡斯米路表現太離譜:「我睇過卡斯米路踢波好多年,佢係我最喜歡嘅中場之一,但佢現時比賽節奏,似踢緊慈善賽,呢度係英超,唔應該係咁,或者佢有其他問題啦。」卡斯米路早前接受傳媒訪問時,對於曼聯成績欠佳,感到沮喪,甚至因此失眠。
由於卡斯米路狀態今非昔比,加上周薪高達35萬鎊,所以盛傳曼聯已準備出售佢,節省開支,同時有更多財政空間簽入年輕當打球員,只要有球會出到3,000萬鎊,紅魔鬼就會放人。不過,以卡斯米路今季表現,相信只有沙特阿拉伯球會先至可以滿足曼聯轉會費要求。